Imtella' Diċembru 16, 2021 L-Imprenditur ta' esperjenza Nazzareno Vassallo ħabbar li se jkun qed jispiċċa mill-kariga tiegħu bħala Chairman ta' Vassallo Group wara aktar minn nofs seklu fit-tmexxija tal-grupp. Huwa se jagħlaq 70 sena aktar tard dan ix-xahar. Huwa ħabbar dan waqt attività annwali tal-grupp magħrufa bħala ċ-Chairman's Lunch li saret ilbieraħ. Huwa ħabbar ukoll li se jkunu l-ħames uliedu li issa se jkunu qed jieħdu f'idejhom it-tmexxija tal-grupp. Bintu Natalie, li bħalissa hija l-Kap Eżekuttiv ta' CareMalta se tinħatar chairperson tal-grupp u se tkun qed taħdem ma' ħuha Pio li nħatar Kap Eżekuttiv tal-Grupp ftit tas-snin ilu. F'komunikazzjoni riċenti lis-senior management tal-grupp, is-Sur Vassallo qal li huwa jemmen bis-sħiħ fil-potenzjal kollettiv tat-tfal tiegħu li jmexxu lil Vassallo Group 'il quddiem fis-snin li ġejjin. Is-Sur Vassallo ħa t-tmexxija f'idejh bħala direttur maniġerjali ta' kumpannija tal-kostruzzjoni Vassallo Builders f'Ġunji tal-1971. Taħt it-tmexxija tiegħu l-kumpannija kibret u żviluppat f'wieħed mill-gruppi ta' kumpaniji ewlenin f'pajjiżna mifrux fuq bosta setturi mill-kostruzzjoni sal-kura tal-anzjani u l-persuni b'diżabilità, mill-propjetà sal-catering, mil-lukandi sal-edukazzjoni. Aktar kmieni din is-sena, is-Sur Vassallo rebaħ l-unur EY Imprenditur tas-Sena. Illum il-grupp jimpjega aktar minn 1,800 persuna, b'turnover aggregate ta' €78 miljun, assi fissi b'valur ta' €417-il miljun b'assi netti li jaqbżu l-€250 miljun. Il-ħamest itfal tas-Sur Vassallo huma kollha azzjonisti tal-grupp u matul is-snin ilkoll ġew fdati bi tmexxija ta' kumpaniji fi ħdan il-grupp. Natalie, il-kbira fosthom ilha tmexxi lill-kumpanija CareMalta mill-2009, Pio mexxa lil Vassallo Builders għal aktar minn 20 sena sakemm inħatar kap eżekuttiv tal-grupp erba' snin ilu, Christian hwa l-Kap Eżekuttiv ta' Camous Residence Ltd, l-operatur ta' Campus Hub, Ruben huwa l-Kap Eżekuttiv ta' Vassalo Group Realty filwaqt li Charlene, bħalissa qed tmexxi proġett ġdid fil-kura alternattiva fi ħdan il-grupp.